2 vas wat glo vals geboorte-sertifikate wil bekom | Netwerk24
2 vas wat glo vals geboorte-sertifikate wil bekom
'n Man en 'n vrou van Umlazi is in die naweek deur die polisie in KwaZulu-Natal in hegtenis geneem nadat hulle in besit van 37 identiteitsdokumente en 39 geboortesertifikate gevind is.
'n 53-jarige man is Vrydag in hegtenis geneem nadat 'n vrou by 'n plaaslike hospitaal op 'n bedrieglike wyse aansoek om twee geboortesertifikate gedoen het. Nadat die vrou betrap is, het die polisie se ondersoek hulle na die man se huis gelei.
"Die man is in hegtenis geneem nadat die polisie beslag gelê het op 39 geboortesertifikate, 37 afskrifte van identiteitsdokumente, 'n stempel van die hospitaal, twee skoolseëls, 'n stempel van die onderwysdepartement, twee identiteitsdokumente en kaarte wat as bewys van geboorte dien," sê brig. Jay Naicker, polisiewoordvoerder, in 'n verklaring.
"Korrupte bedrywighede van dié aard beroof die regering van baie geld en ontneem minderbevoorregte mense van hul maatskaplike toelaes," het lt.genl. Khombinkosi Jula, provinsiale polisiekommissaris, in reaksie op die inhegtenisnemings gesê.
Die man en vrou is in aanhouding en sal eersdaags in verband met aanklagte van bedrog en die besit van vermoedelik gesteelde eiendom in die landdroshof in Umlazi verskyn.